Vrou bestuur grote by Woodlands | News24
Vrou bestuur grote by Woodlands
Elizabeth de Waal skuif daagliks agter die stuur van die grootste vragmotor - die Interlink - op Suid-Afrika se paaie in, en bestuur die staalreus met gemak. Foto: MONIQUE BASSON
DIE oë rek en die tonge klap as inwoners die fyngeboude vrou agter die stuur van ’n kragtige vragmotor sien. Die “skok” verander gou in bewondering wanneer sy haar bestuursvernuf met dié staalmonsters wys.
Elizabeth de Waal (48) is ’n vrou is wat in ’n tradisionele manswêreld presteer, maar sy voel dat sy niks vroulikheid hoef prys te gee nie - nie eens haar pienk lipstiffie nie.
Sy is een van ’n handjievol vroue wat daag-liks agter die stuur van die grootste vragmotor - die Interlink - op Suid-Afrika se paaie inskuif, en met gemak bestuur. “Dit is absoluut fantasties om met ’n swaar vrag te bestuur,” sê Elizabeth. “Dit is ’n trotse gevoel as ek agter die stuurwiel inklim en weet dat ek in be-heer van so ’n groot vragmotor is.”
Elizabeth bestuur voertuie vir meer as vier jaar vir Woodlands Dairy in Humansdorp. Sy het as ’n melktenkwa-drywer by hulle aange-sluit en na twee jaar koningin oor die Tautli-ner-vragmotor gekraai.
Kan sy dié staalreus in trurat bestuur? Sy lag te lekker. “Ja, natuurlik. Daar gaan nie ’n dag verby wat ek nie die vragmotor moet terugstoot nie. Dit is fantasties om jouself gedurig te toets en te sien wáár jy die sleepwaens kan instoot.”
Volgens Elizabeth bied haar werk talle uitdagings, onder meer om die vrag foutloos van punt A tot punt B te kry. Dit beteken sy mag nie die spoedgrens oorskry nie, asook nie skielik stop of versnel nie.
“Die grootse uitdaging is om die swaargelaaide vragmotor op die langpad te bestuur - deur smal paadjies en ongure weeromstan-dighede - en steeds jou vrag ongedeerd by die eindbestemming besorg.” sê sy.
Wat behels ’n normale werksdag vir ’n swaarvragmotorbestuurder by Woodlands Dairy? “Jou werksdag begin vroeg soggens - soms nog voor die voëls begin sing,” vertel Elizabeth. “Heel eerste ondergaan jy ’n alkohol-verklikkingstoets. Dan begin die werk. Jy moet die voorhakker van die melktenkwa afhaak en aan die Tautliner Interlink koppel. Daarna word jou vrag gelaai. Jy moet self die seile van die Tautliner vir die laaiproses oop- en toemaak. Na die vrag gelaai is, begin die lekker - om die vrag na sy bestemming te neem, hetsy na Woodlands se pakhuise of na die pakhuise van kliënte in Port Elizabeth, Patensie, George en Mosselbaai.”
Elizabeth se liefde vir swaar voertuie strek byna drie dekades terug. “Ek het 26-jaar terug my kode 11-lisensie gekry en as busbestuurder vir die destydse Pretoria Stadsraad gewerk. Dit was ’n groot uitdaging om die dubbeldek-busse vol sittende en staande passasiers te bestuur. Soms wou die ouer mense nie inklim nie - ek het te jonk en klein vir hulle agter die groot stuurwiel gelyk,” sê sy laggend. “In die jare daarna het ek kode 10 afleweringsvragmotors bestuur en mettertyd groter vragmotors.”
Swaar voertuie vorm ’n belangrike deel van Elizabeth se familie. Haar niggie, Cindy Craig, bestuur die mektenkwa by Woodlands en haar broer Gerhard Combrinck, bedryf sy eie vervoer-onderneming.
Indien Elizabeth nie ’n vragmotorbestuurder was nie, sou sy graag ’n beroep van na- tuurfotografie wou maak